Bajden: Çështja e emrit të mos bëhet pengesë për ftesat në NATO
Secili nga vendet aspiruese në NATO duhet të gjykohet në bazë të meritave të veta, tha kryetari i komisionit të Senatit për punët e jas
Në seancën e zhvilluar mbrëmë,kreu i Komisionit të Senatit për Marrëdhëniet me Jashtë, Xhozef Bajden, shprehu bindjen se NATO-ja duhet t’i hapë dyert çdo vendi që përmbush kriteret e anëtarësimit. Senatori Bajden i bëri thirrje Greqisë dhe Maqedonisë të zgjidhin mosmarrëveshjen në lidhje me emrin e Maqedonisë, e cila përbën pengesën kryesore për anëtarësimin e kësaj të fundit në NATO. Sidoqoftë, tha zoti Bajden, kjo nuk do të thotë se këto tre vende duhet të hyjnë në aleancë si një bllok i vetëm. Sejcili nga vendet aspiruese duhet të gjykohet në bazë të meritave përkatëse. Senatori republikan Riçard Lugar e mbështeti mendimin e zotit Bajden për ftesën ndaj tre vendeve ballkanike në samitin e Bukureshtit. Senatori Lugar tha se këto vende kanë rëndësi gjeostrategjike për ruajtjen e stabilitetit në Ballkan. Ato, tha zoti Lugar, kanë treguar përkushtimin e tyre duke kontribuar me trupa në kuadrin e misioneve të aleancës. Zëvendës sekretari amerikan i shtetit për çështjet politike Daniel Frid tha se zgjerimi i NATO-s ka qenë dhe vazhdon të jetë histori suksesi, si në teori ashtu edhe në praktikë. Zoti Frid theksoi kontributin e forcave të NATO-s, përmes KFOR-it, në sigurinë dhe stabilitetin e shtetit të ri të Kosovës. Udhëheqësit e Kosovës, tha ai, po punojnë për rindërtimin e vendit të tyre dhe për bashkëpunimin me pakicat serbe në vend. Ne duhet t’i ndihmojmë vendet e Ballkanit, tha zoti Frid, t’i lënë pas konfliktet e viteve 90 dhe të stabilizojnë dhe demokratizojnë shoqëritë e tyre. Shqipëria, tha zoti Frid, ka bërë përparim të dukshëm në luftën kundër korrupsionit, në reformën gjyqësore dhe përpjekjet për transparencë në drejtësi. Ndërkohë, Shtetet e Bashkuara po përpiqen të arrijnë një konsensus me vendet e tjera evropiane anëtare të NATO-s për t’i ftuar tre vendet aspiruese të Ballkanit në aleancë. Ёshtë e vështirë, tha zoti Frid, t’u mohosh të drejtën e anëtarësimit demokracive të reja. //af